Fire av ti sykepleierstudenter strøk i sykdomslære
De høye stryktallene kan skyldes for lite undervisning i faget, mener Lasse Johan Thue, studentrådslederen for sykepleierstudentene. - Vi burde hatt mer undervisning. Det er ikke bare fakultetets feil at så mange stryker, men det er heller ikke bare studentenes feil, sier Thue til Universitas. På eksamen, som ble avholdt 19. desember, var det bare tre av studentene som klarte beste karakter. Sykdomslære dreier seg blant annet om kunnskaper om årsaken til sykdom, og hvordan sykdommer utvikler seg over tid. Dag Karterud, instituttleder for sykepleie ved Høgskolen i Oslo og Akershus (HiOA), avviser at undervisningsopplegget har vært for dårlig. - Det har ikke vært store endringer i undervisningsopplegget. De som var godt forberedt, har gjort det bra. Det er de studentene som ikke har lest nok, som stryker, sier han. Studentrådsleder Thue mener det er et generelt problem at det er for mange sykepleierstudenter på HiOA. - Det er en stor overbooking av sykepleierstudenter på høyskolen i dag. Det har ført til at det er blitt mindre og dårligere undervisning, sier han.
44 prosent av sykepleierstudentene ved Høgskolen i Oslo og Akershus strøk på eksamen i sykdomslære før jul.